มือถือเฮ้าส์แบรนด์เกาะราคาต่ำกว่า3พัน
เจมาร์ท เผยสัดส่วนเฮ้าส์แบรนด์ลดทั้งจำนวนและมูลค่า โดนอินเตอร์แบรนด์บีบราคาต่ำกว่า 3 พัน แต่ยังมีช่องว่าง 2ซิม-ดูทีวี
3 มี.ค. 2553

เจมาร์ท เผยสัดส่วนเฮ้าส์แบรนด์ลดทั้งจำนวนและมูลค่า โดนอินเตอร์แบรนด์บีบราคาต่ำกว่า 3 พัน แต่ยังมีช่องว่าง 2ซิม-ดูทีวี
นายกิตติพงศ์ กนกวิไลรัตน์ ผู้อำนวยการบริหารสายงานการตลาดและการขาย บริษัท เจ มาร์ท เปิดเผยว่า ตลาดเครื่องโทรศัพท์มือถือตั้งแต่ต้นปีมีแนวโน้มที่ดีขึ้น แต่สำหรับเฮ้าส์แบรนด์ สัดส่วนทั้งจำนวนเครื่องและมูลค่าในตลาดลดลงอย่างเห็นได้ชัด เพราะอินเตอร์แบรนด์เริ่มทำราคาลงมาประมาณ 3,000 - 4,000 บาท ผู้บริโภคจึงเลือกซื้ออินเตอร์แบรนด์ได้ง่ายกว่า
ดังนั้น ตลาดเฮ้าส์แบรนด์จะลดราคาลงเหลือราคาต่ำกว่า 3,000 บาท และจะมีผู้เล่นเหลือไม่เกิน 5 ราย ซึ่งมีสัดส่วนรวมกันไม่เกิน 25% แต่ไม่ว่าอย่างไรก็ยังมีช่องว่างให้ทำตลาดต่อไปได้ เพราะมีคุณสมบัติ 2ซิม และดูทีวี ได้ ซึ่งเป็นสิ่งที่ประชาชนยังต้องการอยู่ ยิ่งใกล้ฟุตบอลโลก เชื่อว่ามือถือดูทีวีจะยังทำตลาดได้ แต่จะไม่มีการโหมทำตลาดเช่นที่ผ่านมา
"จากการสำรวจของเจ มาร์ท พบว่าวัยรุ่นมีโทรศัพท์ติดตัว 3-4 เครื่อง มีเครื่องหลัก, เครื่องสำหรับโทรและเครื่องดูทีวี แสดงว่าเฮ้าส์แบรนด์ยังมีตลาดอยู่ แต่คงไม่คึกคักเหมือน 2 ปีก่อน" นายกิตติพงศ์ กล่าว